"Аԥсни" шәачатәи "Трактори" еиҭахеит аиҩызаратә хәмарраҿы
19:50 28.05.2023 (ирҿыцуп: 20:13 28.05.2023)
© Sputnik / Марианна Кубрава Товарищеский матч ФК "Апсны" сочинский ФК "Трактор"
© Sputnik / Марианна Кубрава
Аҟәатәии шәачатәи акомандақәа реиҩызаратә еицыхәмарра мҩаԥысит аҟәатәи астадион "Динамо" аҿы.
АҞӘА, лаҵара 28 - Sputnik, Бадраҟ Аҩӡба. Ашьапылампылтә клубқәа "Аԥсни" шәачатәи "Трактори" реиҩызаратә еицыхәмарра мҩаԥысит аҟәатәи астадион "Динамо" аҿы амҽыша лаҵара 28 рзы.
Ахәмарра алагамҭазы аҩкомандакгьы рымчқәа еиҟаран, аха хәыҷы-хәыҷла аԥсуа команда еиҳа аԥыжәара аго, асасцәа рымба иажәло иалагеит.
Актәи ишәарҭаз аҭагылазаашьа ҟалеит 10-тәи аминуҭ азы, аха усҟан "Аԥсны" акоманда ампыл амба ирызҭамыршәит. Аха абри инаркны аԥсуа команда еиҳа рымч ҭаҵаны ихәмаруа иалагеит.
Убри аан асасцәагьы рҽазыршәон "Аԥснаа" рыхәҭахьы анеира, аха амба изазааигәахомызт.
Ус ишцоз, 25-тәи аминуҭ аан аԥсуаа шәачаа рымба арӷьарахьтәи аганала ампыл ҭаиршәит Гьаргь Анџьапариӡе - иҟалеит 1:0.
Актәи атаим анҵәамҭа ианазааигәахоз, "Трактор" алахәылацәа еиҳа рыҽдырӷәӷәо иалагеит. 35-тәи аминуҭ азы ахараԥсатә мпыл анынарышьҭуаз, "Аԥсны" амба иазааигәаӡаны ицеит, аха иҭамшәеит.
Убас, асасцәа акгьы рызҭамыршәкәа актәи атаим хыркәшахеит.
Аҩбатәи азбжазы асасцәа еиҳа рҽазҵәылхны ицәырҵит, изныкымкәа ҳамба иажәлеит, аха ампыл аҭаршәра анрылшаз 64 аминуҭ азоуп - 1:1.
Убри инаркны рыҩкомандакгьы рыхәмарцәа рымч еиҟараны иаадырԥшуан. Ахәмарра нҵәаанӡа 15 минуҭ шагыз аԥсуа хәмарҩы "амыркатыл" ҟаҵаны ампыл дасын, амба иҭаиршәырц акы ааигымхеит.
90 аминуҭ азы "Аԥсны" ахәмарцәа алшара рыман аиааира агаразы, аха инарышьҭыз ампыл ахҭа ирызҭамыршәит. Убас, ари ахәмарра еиҭахарала ихыркәшан.